
A stroke és a silent cerebralis ischaemia előfordulása és prediktorai nagyon nagy energiájú, rövid időtartamú pitvarfibrilláció ablációt követően

Kulcsszavak: silent cerebralis ischemia, nagyon nagy energiájú rövid időtartamú abláció, pitvarfibrilláció, pulmonális véna izoláció
Bevezetés: Az agyi tromboembólia a pitvarfibrilláció (PF) kezelése céljából végzett pulmonális vénaizoláció (PVI) rettegett szövődménye; ennek markereként tartják számon a silent (csendes) cerebrális ischaemiát (SCI), mely diffúzió-súlyozott agyi mágneses rezonanciás képalkotással (bMRI) kimutatható. Korábbi, kis esetszámú klinikai vizsgálatok felvetették, hogy a nagyon nagy energiájú, rövid időtartamú (vHPSD) PVI kevésbé biztonságos a cerebrális szövődmények tekintetében, mint a korábban alkalmazott alacsony energiájú abláció, mivel a SCI aránylag magas incidenciáját találták vHPSD esetén.
Célkitűzés: Célunk az volt, hogy felmérjük a vHPSD PVI beavatkozási szövődményeinek előfordulását és prediktorait, különös tekintettel a cerebrális komplikációkra.
Módszer: 328 konszekutív beteget vontunk be a vizsgálatba, akik vHPSD alkalmazásával estek át pitvarfibrilláció abláción. Egy 61 betegből álló alcsoportban a beavatkozást követő 24 órán belül diffúzió-súlyozott bMRI-t végeztünk, és vizsgáltuk az SCI előfordulását és prediktorait.
Eredmények: A 328 beteg életkora 62 ± 14 év volt, 36%-uk nő, és 70%-uk paroxizmális PF miatt került ablációra. Az átlagos beavatkozási idő 69,6 ± 24,1 perc, a bal pitvari idő 46,5 ± 21,5 perc, az aritmia-mentesség aránya hat hónapnál 84,5% volt. Stroke vagy tranziens ischaemiás attack nem fordult elő. A bMRI alcsoportban 5 betegnél (8,2%) azonosítottunk SCI-t. Az ablációs pontokat (n= 4773) egyesével elemezve, az SCI szignifikánsan összefüggött az alacsonyabb kiindulási generátorimpedanciával (105,8Ω vs. 112,6Ω; p < 0,0001) és a katéter-szövet kontaktus átmeneti elvesztésével az RF energialeadás során (14,1% vs. 6,1%; p < 0,0001). Az SCI biztonsági küszöbértékét jelölő kiindulási impedancia optimális cut-off értéke 110 Ω-nak adódott (AUC = 0,7534, 95% CI = 0,7255 - 0,7814, p < 0,0001). Az SCI valószínűsége jelentősen magasabb volt 110 Ohm-nál alacsonyabb kiindulási impedancia (OR = 5,23; p < 0,0001) esetén.
Következtetések: A vHPSD PVI biztonságos technika, kiváló középtávú sikerességi aránnyal. Beteganyagunkban az SCI a korábban publikált incidenciához képest jóval ritkábban alakult ki, és egyik betegünknél sem fordult elő klinikailag manifeszt agyi szövődmény. Az alacsonyabb kiindulási generátorimpedancia és az RF energiaközlés során bekövetkező átmeneti katéter-szövet kontaktusvesztés hozzájárulhat az SCI magasabb kockázatához.



